# דף מקורות – צדקה (2) – מעשר כספים – מקור הדין ודרך החישוב

(במדבר, תשע"ט)

# מקור הדין

## "כל לרבות רבית ופרקמטיא וכל דבר שמרויח בו"

### בבלי תענית ט ע"א

אשכחיה רבי יוחנן לינוקא דריש לקיש, אמר ליה: אימא לי פסוקיך! - אמר ליה: עשר תעשר. אמר ליה: ומאי עשר תעשר? - אמר ליה: עשר בשביל שתתעשר.

### תוספות תענית ט ע"א

עשר תעשר - הכי איתא בסיפרי עשר תעשר את כל תבואת זרעך היוצא השדה שנה שנה אין לי אלא תבואת זרעך שחייב במעשר רבית ופרקמטיא וכל שאר רווחים מנין ת"ל את כל דהוה מצי למימר את תבואתך מאי כל לרבות רבית ופרקמטיא וכל דבר שמרויח בו והכי נמי איכא בהגדה...

### ב"ח יו"ד שלא, ד"ה ומ"ש ואין נותנין

מיהו אין זה אלא במעשר עני מזרע הארץ, שהיא מצות עשה מן התורה, אבל מה שאדם מעשר ממה שמרויח במשא ומתן, ככספים ושאר רווחים - אינו בכלל זה, ויכול ליתן ממנו לצדקה ולפדיון שבויים, שהרי אינו חייב בה לא מן התורה ולא מדרבנן.

### רמ"א יורה דעה שלא, קמו

... הגה: הרב המחבר הזה השמיט כל דיני מעשר עני, שכתב הטור שיש ללמוד מהם הרבה דיני צדקה הנוהגים האידנא, ואפשר שסמך עצמו על מה שנתבאר בדיני צדקה. אך גם בדיני תרומות ומעשרות השמיט כמה דינים שכתב הטור, והכניס אחרים תחתיהם, וכל זה גרם לו שהעתיק דברי הרמב"ם הלכות תרומות ומעשרות ככתבם וכלשונם, ולא שת לבו לדברים אחרים, והרוצה לעמוד על עקרי הדינים יעיין בפנים.

### ט"ז יו"ד שלא, לב

נראה דיש לדמות מעשר שמפרישין מן הריוח ממון לדין מעשר עני של תבואה ופירות ומו"ח ז"ל כתב שהמעשר של ממון שלנו אין בו חיוב לא מן התורה ולא מדרבנן ותמהתי שהרי ר"ס רמ"ט מבואר שחיוב גמור הוא כמ"ש כל הפוסקים והב"י בשם ירושלמי...

### פתחי תשובה יורה דעה שלא ס"ק יב

דיני צדקה - עיין בה"ט ומ"ש לענין מעשר כספים אם הוא חיוב גמור עיין בזה בתשו' שער אפרים סי' פ"ד ובתשובת חות יאיר בסימן רכ"ד ובשאילת יעב"ץ ח"א סימן ו' ובספר באר יעקב מ"ש בזה ותימא על הגאונים הנזכרים שנעלם מהם תשובת מהר"ם רוטנבורג דפוס פראג סימן ע"ד מבואר שם כדעת הב"ח שאינו מה"ת ולא מדרבנן ואינו אלא מנהגא בעלמא ע"ש ומצאתי בשו"ת תשובה מאהבה ח"א סימן פ"ז שתמה עליהם ג"כ בזה ע"ש באריכות וכן העלה בספר משנת חכמים הלכות יסוה"ת דף י"ז שאין למעשר כספים עיקר לא מה"ת ולא מד"ס אבל אם נהג הוי כמו מנהג של מצוה שאין לבטל כלל אם לא לצורך גדול ע"ש.

### ערוך-השלחן יו"ד רמט, ב

דבאמת שיעורים אלו דמעשר וחומש אינן מן התורה, ומדרבנן הוא דאסמכוה אקרא.

### שו"ת תשובה מאהבה חלק א סימן פז

הנה אם מעשר כספים דאוריית' או דרבנן דעת הב"ח דאפילו מדרבנן ליתא וכן דעת תשובות פני יהושע ...וגם מדברי פרישה ודרישה נראה ג"כ דס"ל דמעשר כספים אינו אפילו מדרבנן דמייתי בסימן רט"ו סעיף ג' וז"ל במחודשים אחד נדר לתת מעשר מן הריוח שהי' באה לו ממונו וכן נהג כמה שנים ואח"כ מטה ידו ונתחרט נראה דיכול לחזור בו משום דהריוח לא בא לעולם... ומיהו אם הי' אומר כסף זה כל הריוח הבא ממנו אתן ממנו מעשר חל ההקדש כיון שהכסף בעולם ... עכ"ל ואי ס"ד דמעשר כספים חיובא הוא מדאורייתא או מדרבנן אף בלא נדר חייב ואף שהוא דבר שלא בא לעולם...

## עין טובה ועין בינונית

### משנה פאה א, א

 אלו דברים שאין להם שיעור הפאה והבכורים והראיון וגמילות חסדים ותלמוד תורה אלו דברים שאדם אוכל פירותיהן בעולם הזה והקרן קיימת לו לעולם הבא כיבוד אב ואם וגמילות חסדים והבאת שלום בין אדם לחבירו ותלמוד תורה כנגד כולם:

### פירוש המשנה לרמב"ם מסכת פאה פרק א

ואמרו כאן שגמילות חסדים אין לה שיעור, ר"ל בהשתתפות האדם בגופו. אבל השתתפותו בממונו יש לו גבול והוא חמישית ממונו... ואמרו נמנו באושא להיות אדם מפריש חומש נכסיו למצוה. וביאור השאלה הזו אצלי כך, אם ראה האדם שבוים הרי הוטל עליו לפדותם כמו שצוה ה', או רעבים או ערומים הרי הוטל עליו להאכילם ולכסותם כמו שאמר ה' די מחסורו אשר יחסר לו, כלומר שישלים לו כל מה שחסר לו, והרי הוא חייב להשלים להם כל מחסורם כל זמן שמחסורם או צורך פדיונם הוא פחות מחומש ממונו או חמישיתו, אבל אם הם צריכים יותר מחומש ממונו נותן החומש בלבד ומסתלק, ואין עליו חטא בהמנעו מהשלים כל מה שהם צריכים כיון שהוא יותר מהחומש. אבל אם לא יזדמן לו שום דבר מכל מה שאמרנו מפריש את החומש מכל הכנסותיו לא מן הקרן ומוציאו בדבר מצוה.

### רמב"ם מתנות עניים ז,ה

בא העני ושאל די מחסורו ואין יד הנותן משגת, נותן לו כפי השגת ידו. וכמה? עד חומש נכסיו - מצוה מן המובחר; ואחד מעשרה בנכסיו - בינוני; פחות מכן - עין רעה.

### שולחן ערוך יורה דעה רמט, א

שיעור נתינתה, אם ידו משגת יתן כפי צורך העניים. ואם אין ידו משגת כל כך, יתן עד חומש נכסיו, מצוה מן המובחר; ואחד מעשרה, מדה בינונית; פחות מכאן, עין רעה. וחומש זה שאמרו, שנה ראשונה מהקרן, מכאן ואילך חומש שהרויח בכל שנה...

### שולחן ערוך יורה דעה רנ, א

כמה נותנין לעני, די מחסורו אשר יחסר לו. כיצד, אם היה רעב, יאכילוהו... הגה: ונראה דכל זה בגבאי צדקה, או רבים ביחד, אבל אין היחיד מחוייב ליתן לעני די מחסורו, אלא מודיע צערו לרבים, ואם אין רבים אצלו יתן היחיד, אם ידו משגת. (ב"י ודלא כמשמעות הטור, וכמו שנתבאר סימן רמ"ט).

### שו"ת יחוה-דעת ח"א סי' פז

... ועל כל פנים הנוהג להפריש מעשר כספים ממשכורתו ומרווחיו, נעשה הדבר עליו כדין נדר, ואסור לבטל מנהגו, וכמ"ש המהר"ם מרוטנבורג הנ"ל. אלא אם כן אמר בפירוש בתחילת מנהגו שהוא נוהג כן בלי נדר (וראה בבית יוסף אורח חיים סוף סימן ק"ס). וע' בברכי יוסף יורה דעה (סי' רמ"ט סק"ג). ובשו"ת נודע ביהודה מה"ת (חיו"ד סי' קצ"ח). ובספר יקר הערך על ערכין (דף ק"א ע"ד). ובס' מעין גנים (חאו"ח סי' י"ג אות נ"ו) ע"ש.

### הרב רצון ערוס

אכן מצות צדקה היא מן התורה. נכון שאין כלל וכלל דין מעשרות בכספים, רק גידולי השדה ומעשי בהמה. אולם גם רבינו [הרמב"ם] זכר שצריך האדם להשתדל בצדקה עד חומש מנכסיו, וזכר גם את עניין עשירית מנכסיו בפיהמ"ש, פאה, כך שאין לצאת בשצף קצף כנגד ההנהגה הטובה, להפריש עשירית מן ההכנסה לעניים, אלא יש להעמיד דברים על דיוקם, שקודם כל וראשית הכל, צרכי האדם עצמו, ואח"כ צרכי בני ביתו, שגם הם בהרבה מן המקרים הם בגדר צדקה. ורק לאחר כל אלה, אם יישאר לאדם ויש לו היכולת להפריש מעשר לנזקקים, יישר כוחו.

### פניני הלכה / ליקוטים ב / ו - מהלכות צדקה, ח

... אף שיש אומרים שהמקור לנתינת מעשר הוא ממנהג, המנהג בא לפרש את מצוות התורה, והנותן פחות ממעשר אינו מקיים את מצוות התורה אפילו כמידה בינונית אלא כמידת בעל עין רעה.

מכל מקום ישנה משמעות הלכתית לשאלת מקור החיוב לתת מעשר כספים, והיא לגבי אדם שמצבו הכלכלי דחוק, שאם נפסוק שנתינת מעשר כספים מהתורה - גם כשמצבו דחוק, כל זמן שהוא אינו אנוס, חובה עליו לתת מעשר למי שעני ממנו או להחזקת לימוד תורה. אך אם נפסוק כדעת רוב הפוסקים שנתינת מעשר כספים הוגדרה על ידי חכמים - הרי שמי שמצבו דחוק פטור מנתינת מעשר ויסתפק בנתינת מתנה קטנה למי שעני ממנו, אבל מי שמצבו דחוק במקצת יהיה חייב במעשר כספים. ואם נפסוק שנתינת מעשר כספים היא מנהג, גם מי שמצבו דחוק מעט יהיה פטור ממעשר כספים, והמנהג חל רק על אדם רגיל שמתפרנס כממוצע.

### שיח נחום / סה. בעניין מעשר כספים

...העולה מן המקורות הנ"ל הוא שמעשר כספים אינו אלא מנהג ותיקין ולא חיוב ממש, ועוד שהוא מיועד לכל המצוות כולן, ואין צריך לומר לחינוך ילדיו לתורה.

אולם בהלכות מתנות עניים (ז, ה) פסק הרמב"ם: "בא העני ושאל די מחסורו ... כך נפסק בשלחן ערוך (יו"ד סי' רמט, א-ב), ...

ברור שבמקורות אלה מדובר על כך שבא עני לפניך ואתה חייב לדאוג לו לבד, אשר על כן חייב אתה למלא את כל צרכיו אם אפשר לך, אפילו עד חומש מנכסיך. וכך אכן מבואר בפירוש ...

## "ובחנוני נא בזאת"

### בבלי תענית ט ע"א

- אמר ליה: מנא לך? - אמר ליה: זיל נסי. - אמר ליה: ומי שרי לנסוייה להקדוש ברוך הוא? והכתיב +דברים ו'+ לא תנסו את ה'! - אמר ליה: הכי אמר רבי הושעיא: חוץ מזו, שנאמר +מלאכי ג'+ הביאו את כל המעשר אל בית האוצר ויהי טרף בביתי ובחנוני נא בזאת אמר ה' צבאות אם לא אפתח לכם את ארבות השמים והריקתי לכם ברכה עד בלי די, מאי עד בלי די? אמר רמי בר חמא אמר רב: עד שיבלו שפתותיכם מלומר די.

### שולחן ערוך יורה דעה רמז, ד

הצדקה דוחה את הגזירות הקשות, וברעב תציל ממות, כמו שאירע לצרפית.

הגה: והיא מעשרת, ואסור לנסות הקב"ה כי אם בדבר זה, שנאמר: ובחנוני נא בזאת וגו' (מלאכי ג, י). (טור מגמרא פ"ק דתענית). וי"א דוקא בנתינת מעשר מותר לנסות הקב"ה, אבל לא בשאר צדקה (ב"י דכך משמע מש"ס שם).

### פתחי תשובה יורה דעה סימן רמז ס"ק ב

(ב) בנתינת מעשר - עיין בשאילת יעב"ץ ח"א סימן ג' שהשיג על הרמ"א דמדבריו משמע דבמעשר כספים דנהוג עלמא האידנא קאי ובאמת ז"א שלא נאמר זה על מעשר כספים דלא שרי לנסויי ביה דאינו אלא צדקה ע"ש וכ"כ הגאון בעל של"ה והוא בדפוס א"ד דף רמ"ב דדוקא במעשר תבואה הוא דשרי לנסות אבל לא במעשר כספים ע"ש וכן הסכים בספר משנת חכמים הלכות יסודי התורה דף י"ז ע"א ע"ש:

### אהבת-חסד ח"ב, יח

\*\*\*) ... בפ"ת שם ביו"ד הביא בשם איזו פוסקים שחולקין על השו"ע וסוברין דאף דאמת היא דצדקה וכ"ש מעשר מעשרת את... ומה שהתירו לנסות היינו דוקא במעשר תבואה אבל לא במעשר כספים דהוא רק בכלל צדקה ונ"ל ראיה שהדין עם השו"ע ...וא"ל דכונת ר"י הוא על מעשר תבואה ואזיל לשיטתו ביבמות דף פ"ב דס"ל דבארץ מעשר תבואה הוא עתה מן התורה הלא הביא לזה ראיה מקרא דהביאו את המעשר וגו' ובחנוני נא בזאת הנאמר במלאכי בימי תחלת בית שני וידוע דמלאכי זה עזרא והלא לרבנן דר' יוסי שם ביבמות תרומות ומעשרות אף בימי עזרא הוא מדרבנן משום שלא עלו אז כל ישראל וכמבואר ביו"ד בסימן של"א ואיך מותר במצוה זו לנסות את הש"י אחרי שאין מחייב בה עתה מן התורה לדידהו ודוחק לחלק לענין לאו דאורייתא בין דבר שחיובו מדרבנן במעשר עכ"פ ובין מעשר כספים אלא ודאי דטעם שהתיר הכתוב לנסות אינו מחמת שמקיים מצות מעשר תבואה רק מחמת שמחזיק בזה ידי הכהנים והלוים ויש טרף בבית ד' ועי"ז יהיה ביכולתם להתחזק בתורת ה' ולכן אמר ויהי טרף בביתי ובחנוני נא בזאת אמר ד' אם לא אפתח לכם ארובות השמים והריקותי לכם ברכה וגו' שבזכות שניתנין טרף בזכות זה באה הברכה וכענין שאמר הגמרא בחולין אין נותנין מתנה לכהן ע"ה שנאמר לתת מנת הכהנים והלוים למען יחזקו בתורת ה' ע"ש בגמרא וא"כ ה"נ לענין מעשר כספים בזמנינו שעיקרו ניתקן לכתחלה להחזיק ידי עמלי תורה וכדאיתא במדרש תנחומא פרשה ראה עשר תעשר עשר בשביל שתתעשר עשר כדי שלא תתחסר רמז למפרשי ימים להפריש אחד מן עשרה לעמלי תורה גם בזה מותר לנסות הש"י. ונמצינו למדין מן המדרש הנ"ל שעיקרו ניתקן לכתחלה להחזיק ידי עמלי תורה ועיין מה שכתבתי בפנים בסוף הפרק:

# דרכי החישוב

## נתינה מהקרן

### פתחי תשובה רמט, א

...וכתב עוד במעות נדוניא שנוהגים האבות לחלק המעשר כפי הישר בעיניהם שפיר עבדי והבנים יוצאים בזה י"ח והם מרויחים בכך שאינו נקבע בחובה להפריש מעשר מכאן ואילך דאילו עשו כן מעצמם נעשה נדר ומיהו ה"מ כשהאבות מתחייבים במעות מעושרים אבל אם הכניסו סתם כך וכך מעות להזוג ואח"כ בהגיע זמן החתונה נוטלין המעשר י"ל דאין זכות לאבות במעשר אם לא מדעת הזוג דמצוה דידהו היא ושמא כיון דהכי נהוג אדעתא דהכי נתחייבו מעיקרא להיות להאבות טובת הנאה שבהן ע"ש. ועיין בשל"ה דף רס"ב ע"א שכתב דגם מירושה שירש מאביו צריך ליתן מעשר אף שאביו היה נזהר כל ימיו במעשרות מ"מ צריך הוא ליתן מחדש ע"ש...

### אהבת חסד חלק ב, פרק יח, א

...והנה יש הרבה אנשים שנזהרים במדת המעשר, אבל אין נזהרים, רק לתן מן הרוח, אבל לא למן הקרן. ולא כן דרך האמת לצאת ידי חובת מעשר, כמבואר בפוסקים, אלא מתחלה יפריש מן הקרן. אמנם בעונותינו הרבים שהיצר מתגבר על האדם, ואינו מניחו לחסר מעותיו. העצה היעוצה בזה, נראה לי, שיפריש המעשר מן הקרן לעשות בזה גמ"ח לעניים. וגם הוא יהיה מתר להלות לעצמו כשיצטרך להם; אך בתנאי, שכשיבוא מי שהשעה דחוקה לו ללות, יראה ללות מאחר ולתן לו בכדי שעור מה שלוה בעצמו מאלו המעות, ויוצא בזה ידי חובת מעשר, שגם זה נקרא בשם צדקה וכנ"ל.

\_\_\_

הג"ה. והמעות הם בעצם שלו, ונפקא מנה לענין ירשה... אלא שמשעבד את עצמו למצוה זו, כל עוד שיש בכוחו להלות לעני בעת דחקו עד מעשר מנכסיו. ומכל מקום לא ברירא הדבר כל כך, דאף דלענין צדקה מקים בזה מצות עשה, אפשר דלענין מעשר דהביא בתענית ט... חמיר טפי, דהו א דמיא דשאר מעשרות שאינו מירי בתורת הלואה...

## נתינה מהרווח

### ירושלמי פאה פ"א ה"א

רבי גמליאל בר איניניא בעא קומי רבי מנא: מה חומש בכל שנה ושנה? לחמש שנים הוא מפסיד כולא! אמר ליה: בתחילה לקרן, מיכן ואילך לשכר.

### שו"ת אבקת-רוכל סי' ג

... צריך בתחלה כדי שיהיה מותר לנסות השי"ת בו ושיזכה בזה למעל' העושר שיעשה חשבון מכל אשר יש לו גם מהקרן ומכל עשרה יפריש אחד לא פחות ולא יותר ואם ישאר איזה מותר שאינו מגיע לחשבון עשרה יניחנו בכיס לבדו ולא יערבנו עם השא' ואחר שהפריש מהקרן יסתחר במעותיו ובכל חצי שנה יעשה חשבונו ויראה מה שהרויח יותר על כל אשר פיזר בדברים הצריכים לבית כמו שאמר ויקח מעשר כמו שאמרנו.

ואם ירצה עוד לעשות יותר ימתין לעשות חשבונו עד סוף השנה ויפריש מהריוח חמשית אחרי שבתחלה הפריש מהקרן וכן כתוב בהדייא בירושלמי במעשרות שנה ראשונה לקרן מכאן ואילך בכל שנה ושנה חומש לריוח והם שני עשורין כענין שאמר יעקב וכל אשר תתן לי עשר אעשרנו לך עכ"ל.

### פתחי-תשובה רמט, א

ואם היה לו בעסק אחד ריוח ובעסק אחד הפסד עבה"ט של הרב מהרי"ט ז"ל שכתב בשם שער אפרים סימן פ"ד שאם בשעה שהיה לו הפסד היה לו חשבון שהיה לו הפסד ואם כן מה שהיה לו ריוח אח"כ הוא ענין אחר ואינו ממלא הריוח את ההפסד אבל אם לא היה לו חשבון עד תום השנה וחשב כל החשבונות הריוח וההפסד מכל השנה אז ימלא ההפסד מן הריוח ע"ש ... בתשובת נו"ב תניינא סימן קצ"ד /קצ"ח/ שלא פסק כן אלא אם הריוח וההפסד היה בשנה אחת לעולם ינכה זה בזה אבל בשתי שנים לא ינכה ... ומ"ש הבה"ט בשם חו"י אם הוא נוסע לשוק כו' גם הוצאה בכלל קרן יחשב ועיין בשאילת יעב"ץ ח"א סימן ו' שפקפק בזה ודעתו שאין מנכה ההוצאה בכל ענין...

### ערוך השולחן יורה דעה הלכות צדקה סימן רמט, ז

... ואם בשנה זו היו לו עסקים שיש שהרויח בהם ויש שהפסיד בהם עושה חשבון כללי ומה שנשאר ריוח נותן מעשר לצדקה ובכלל ריוח נחשב רק הריוח הנקי וכל ההוצאות שהיה לו על העסק אף מה שנסע הוא בדרך ואכל ושתה הכל נחשב על הוצאות העסק ומנכה הכל ומה שנשאר ריוח אחר ניכוי כל ההוצאות מקרי ריוח אבל הוצאות ביתו לא ינכה ...

### אהבת חסד, חלק ב, פרק יח, ב

והנה כל זה טוב, אם יש לו עסק פרטי, שיוכל לכתוב הרוח שמשין לו ה' בכל פעם; אבל אם הוא איש חנוני... על כן העצה לזה שבכל שנה יעשה חשבון מסחורותיו דרך כלל, וחשבון פנקסו השיך להעסק... גם יחשוב לערך את חשבון פנקסו השיך להעסק מזונותיו ומלבושיו, שהיה לו במשך הזמן הזה...

### ְפניני הלכה / ליקוטים ב / ו - מהלכות צדקה, י

**שאלה**: אדם שמקבל משכורת, האם עליו להפריש מעשר מהברוטו או מהנטו? **תשובה**: צריך להפריש מהנטו, כי זה הכסף שהוא מקבל. **שאלה**: האם מפרישים מעשר מכל הנטו, או שאפשר להפחית את תשלום המשכנתא והארנונא מהמשכורת, ומהיתרה להפריש מעשר? **תשובה**: יש להפריש מעשר מכל הנטו, ומה שאדם משלם למשכנתא וארנונא נחשב כבר כחלק מההוצאות השוטפות שלו, שאין מפחיתים אותם מהמשכורת. **שאלה**: אדם שמוציא כסף עבור הנסיעות לעבודה, ועבור האוכל שהוא קונה בעבודה, האם הוא יכול להפחית את ההוצאות מהנטו שקיבל? **תשובה**: אפשר להוריד את עלות הנסיעות לעבודה מן המשכורת ומהשאר להפריש מעשר. אולם קניית האוכל בשעת העבודה אינה נחשבת הוצאות עבודה, הואיל ובכל מקרה היה צריך לאכול.

### שיח נחום / סה. בעניין מעשר כספים

בעניין דרך חישוב המעשר כתב בשו"ת תשב"ץ (ח"ב סי' קלא): "ומכאן ולהבא במה שהוא מרויח הוא חייב לצמצם החשבון ולהפרישו וליתן אותו לעניים, ואם יש לו בנים והוא מפרנס[ם] הם קודמין לזה, ...וראה דברי מרן בשו"ת אבקת רוכל (סי' ג): ... העולה מדברי מרן בתשובתו הוא שיחשב את הכנסותיו בכל חצי שנה, וכאשר מחשב את המעשר יש לו לנכות מרווחיו לא רק את ההוצאות ההכרחיות כדי לנהל עסקיו, אלא מנכה גם הוצאותיו "בדברים הצריכים לבית".